Θεσπίζει δικονομικές εγγυήσεις* για τα παιδιά* που είναι ύποπτοι ή κατηγορούμενοι για ένα ποινικό αδίκημα. Οι δικονομικές εγγυήσεις εφαρμόζονται επιπλέον εκείνων που ισχύουν για τους ύποπτους ή κατηγορούμενους ενήλικες. Είναι το πέμπτο σε μια σειρά από μέτρα για τη θέσπιση ελάχιστων κανόνων για τα δικονομικά δικαιώματα σε όλη την Ευρωπαϊκή Ένωση (ΕΕ), σύμφωνα με τον χάρτη πορείας για το 2009. Τα βασικά σημεία της οδηγίας είναι ότι τα παιδιά έχουν το δικαίωμα πρόσβασης σε δικηγόρο και το δικαίωμα συνδρομής από δικηγόρο. Η συνδρομή δικηγόρου είναι υποχρεωτική όταν προσάγονται ενώπιον δικαστηρίου προκειμένου να ληφθεί απόφαση σχετικά με την προσωρινή κράτησή τους, καθώς και όταν βρίσκονται υπό κράτηση. Ένα παιδί που δεν έχει λάβει συνδρομή από δικηγόρο κατά τη διάρκεια της ακροαματικής διαδικασίας δεν μπορεί να καταδικαστεί σε φυλάκιση. Οι χώρες της ΕΕ πρέπει επίσης να διασφαλίζουν ότι η στέρηση της ελευθερίας, και ιδίως η κράτηση, επιβάλλεται σε παιδιά μόνο ως έσχατο μέτρο και για το μικρότερο δυνατό χρονικό διάστημα. Τα παιδιά που κρατούνται διαχωρίζονται από τους ενήλικες, εκτός εάν κρίνεται ότι αυτό δεν εξυπηρετεί το υπέρτατο συμφέρον του παιδιού. Η οδηγία περιλαμβάνει επίσης άλλες δικονομικές εγγυήσεις, όπως το δικαίωμα: έγκαιρης πληροφόρησης σχετικά με τα δικαιώματά τους και τις γενικές πτυχές της διεξαγωγής της διαδικασίας· παροχής ενημέρωσης σε κάποιον γονέα ή άλλον κατάλληλο ενήλικα· συνοδείας από το εν λόγω πρόσωπο κατά την ακροαματική διαδικασία και τα άλλα στάδια της ποινικής διαδικασίας· ατομικής αξιολόγησης από εξειδικευμένο προσωπικό· ιατρικής εξέτασης αν το παιδί στερείται της ελευθερίας του· προστασίας της ιδιωτικής ζωής κατά τη διάρκεια της ποινικής διαδικασίας· αυτοπρόσωπης παράστασης στη δίκη· σε αποτελεσματικά μέσα ένδικης προστασίας*. Οι δικαστές, οι εισαγγελείς και οι άλλοι επαγγελματίες που ασχολούνται με ποινικές διαδικασίες που αφορούν παιδιά πρέπει να διαθέτουν ειδικές ικανότητες ή να έχουν ειδική κατάρτιση.